Япэ итахэр я гъуазэу
Къэбэрдей-Балъкъэрым и Iэтащхьэ КIуэкIуэ Юрий дзэм къулыкъу щащIэну яшэ ди щIалэхэмрэ абыхэм я адэ-анэхэмрэ республикэ военкоматым щэбэт кIуам щахуэзащ.
«Хэкум къулыкъу хуэпщIэныр сыт щыгъуи щIыхьщ икIи жэуаплыны-гъэ зыпылъщ. Урысейм и Президентым, адрей унафэщIхэм куэд зэфIагъэкI къэралым и лъэщагъыр гъэбыдэным хуэунэтIауэ. Дзэр иджырей IэщэкIэ зэщIаузадэ, ар зыхуэдэр, абы и зэфIэкIыр дуней псом къыщалъытэ», — жиIащ КъБР-м и Iэтащхьэм, ныбжьыщIэхэм защыхуигъазэм.
ЩIыналъэм и Iэтащхьэм къыхигъэщащ дзэм дэкI ди щIалэхэм республикэм и щIыхьыр хуэфащэу зэрахъумэнур, я пщIэр зэраIыгъыжынур и фIэщ зэрыхъур. «Дэ дыкъокIуэкI дзэм дгъакIуэ ди щIалэхэм дригушхуэу, яхэлъ гъэсэныгъэм, лIыгъэм, нэхъыжь-хэм пщIэ зэрыхуащIым папщIэ. Дыфщогугъ абыхэм я щапхъэм фригъуазэу фи къулыкъур ефхьэкIыну», — жиIащ КIуэкIуэ Юрий.
Къэбэрдей-Балъкъэрым щыщу ныбжьыщIэ 1300-р мы гъэм дзэм ираджащ. «Дэ яужь дитщ армэм дэдгъэкI ди щIалэхэм я бжыгъэм илъэс къэс зэрыхэдгъэхъуэным. ДяпэкIи абы дыхущIэкъунущ», — къыхигъэбелджылыкIащ КIуэкIуэ Юрий.
Дэтхэнэ щIалэми иратащ КъБР-м и Iэтащхьэм и Администрацэм и телефон номерхэр зэрыт, хуей хъу-мэ, зэрызыкъыхуагъэзэну тхылъ цIыкIухэр.
Мы иджырей дэкIыгъуэм хиубыда ди щIалэхэр Тэн Iус Ростов къалэрщ здашар. Абыхэм Урысей Федерацэм и Хьэуа-хьэрш къарухэм къулыкъу щрагъэщIэнущ.
КЪУМАХУЭ Аслъэн.
